text: Mudderslæderæs i Vadehavet
  21 juli 2012 kl. 08.03
  Find en gammel fiskerslæde, tag den og dine venner med ud til Vadehavet, og du har en helt ny sportsgren: Mudderslæderæs. Det blev der dystet i Ballum i dag.
  Mudderslæderæs stammer fra Tyskland, hvor der afholdes årlige mesterskaber i den noget anderledes form for kælkning. I Danmark findes det kun i Ballum, hvor Ballum Camping i år for anden gang tog de gamle fiskerslæder med ud til Vadehavet og arrangerede ræs.
  
  Fiskerslæder
  Slæderne er gamle fiskerslæder, som fiskerne brugte til at transportere fiskegrej i. I dag havde de en noget anden funktion, da deltagerne konkurrerede mod hinanden i to hold i en stafet.
  Slæderne skubbes frem med det ene ben, imens det andet hviler på kælken. Arrangørerne håber, at mudderslæderæs kan blive lige så populært i Danmark som i Tyskland, hvor der hvert år afholdes verdensmesterskaber i disciplinen.
  